CELEX: 32010D0418
Language: bg
Date: 2010-06-17 00:00:00
Title: 2010/418/ЕС: Решение на Комисията от 17 юни 2010 година за определяне на финансовото участие на Съюза в разходите, направени в контекста на спешните мерки, предприети за борба с болестта син език в Испания през 2004 и 2005 г. (нотифицирано под номер C(2010) 3804)

29.7.2010   
            
            
               BG
            
            
               Официален вестник на Европейския съюз
            
            
               L 197/9
            
         РЕШЕНИЕ НА КОМИСИЯТА
   от 17 юни 2010 година
   за определяне на финансовото участие на Съюза в разходите, направени в контекста на спешните мерки, предприети за борба с болестта син език в Испания през 2004 и 2005 г.
   (нотифицирано под номер C(2010) 3804)
   (само текстът на испански език е автентичен)
   (2010/418/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 3, параграф 4 от него,
   като има предвид, че:
   
               (1)
            
            
               През 2004 и 2005 г. в Испания се появиха огнища на болестта син език. Появата на това заболяване представлява сериозен риск за добитъка в Съюза.
            
         
               (2)
            
            
               С Решение 2005/650/ЕО на Комисията от 13 септември 2005 г. относно финансовото участие на Общността в контекста на взетите спешни мерки за борба с болестта син език в Испания през 2004 и 2005 г. (2) се предоставя финансово участие на Общността в разходите на Испания, направени за спешните мерки за борба с болестта син език през 2004 и 2005 г.
            
         
               (3)
            
            
               С посоченото решение се предвижда първи транш от 2 500 000 EUR, който зависи от резултатите на проверките in situ на Комисията.
            
         
               (4)
            
            
               Съгласно член 6, параграф 2 от посоченото решение остатъкът от финансовото участие на Съюза следва да бъде изплатен въз основа на заявлението, подадено в рамките на 60 дни след публикуването на настоящото решение. Испания подаде такова заявление на 11 ноември 2005 г.
            
         
               (5)
            
            
               Съгласно член 4, параграф 2 от Решение 2005/650/ЕО остатъкът от финансовото участие на Съюза следва да бъде определен с решение на Комисията, което трябва да бъде прието в съответствие с процедурата по член 40 от Решение 2009/470/ЕО.
            
         
               (6)
            
            
               Резултатите от проверките, извършени от Комисията в съответствие с член 7 от Решение 2005/650/ЕО и условията за предоставяне на финансово участие от страна на Съюза, показват, че не може да бъде признат като приемлив пълният размер на заявените разходи.
            
         
               (7)
            
            
               Наблюденията, методите за изчисление на допустимите разходи и окончателните заключения на Комисията бяха съобщени на Испания в писмо от 1 юли 2009 г.
            
         
               (8)
            
            
               С оглед на изложените по-горе съображения понастоящем следва да бъде фиксиран общият размер на финансовото участие на Съюза в приемливите разходи, свързани с ликвидирането и надзора на болестта син език в Испания през 2004 и 2005 г.
            
         
               (9)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   Финансово участие на Съюза за Испания
   Съгласно Решение 2005/650/ЕО пълният размер на финансовото участие на Съюза в разходите, свързани с ликвидирането на болестта син език в Испания през 2004 и 2005 г., се определя на 2 850 183,00 EUR.
   Член 2
   Режими за плащане
   Остатъкът от финансовото участие на Съюза се определя на 350 183,00 EUR.
   Член 3
   Адресат
   Адресат на настоящото решение е Кралство Испания.
   
      Съставено в Брюксел на 17 юни 2010 година.
      
         
            За Комисията
         
         John DALLI
         
            Член на Комисията
         
      
   
   
      (1)  ОВ L 155, 18.6.2009 г., стр. 30.
   
      (2)  ОВ L 238, 15.9.2005 г., стр. 19.